**NOTĂ INFORMATIVĂ  
la proiectul hotărîrii Guvernului pentru**

**aprobarea Regulamentului cu privire la**

**achiziţiile publice de valoare mică**

Proiectul hotărîrii Guvernului privind aprobarea Regulamentului cu privire la achiziţiile publice de valoare mică este elaborat pentru implementarea prevederilor art.2 alin.(4) din Legea privind achizițiile publice nr. 131 din 03.07.2015 (Monitorul Oficial nr.197-205/402 din 31.07.2015).

Legea privind achizițiile publice nr. 131 din 03.07.2015 a fost elaborată şi adoptată pentru a transpune prevederile Directivelor 2004/18/CE şi 2007/66/CE după cum s-a obligat Republica Moldova prin semnarea Acordului de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte din  27.06.2014.

În temeiul Legii sus menţionate, Regulamentul cu privire la achiziţiile publice de valoare mică, reglementează modalitatea de realizare a achizițiilor publice de valoare mică, inclusiv autoritățile care gestionează și monitorizează aceste achiziții.

Proiectul vine să înlocuiască Regulamentul achizițiilor publice de valoare mică, aprobat prin Hotărîrea Guvernului Republicii Moldova nr. 148 din 14.02.2008.

În urma implementării de către autoritățile contractante a Regulamentului menționat, Agenția Achiziții Publice face claritate vis-a-vis de motivele de urgență la realizarea achizițiilor publice de valoare mică, controlul asupra contractelor de achiziții publice de valoare mică ce urmează a fi efectuat în timpul înregistrării fiecăruia dintre acestea, de către Trezorerie, iar autoritățile contractante sunt obligate să prezinte Agenției o dare de seamă anuală inclusiv în variantă electronică.

În contextul celor expuse, se constată oportunitatea prezentării unei dări de seamă anuale a achizițiilor publice de valoare mică, pentru excluderea dublărilor cît și pentru diminuarea cheltuielilor adiționale la care sunt supuse autoritățile contractante.

**Aspectul financiar.** Implementarea proiectului respectiv nu necesită alocarea unor mijloace financiare suplimentare din bugetul de stat.

**Aspectul organizatoric.** În conformitate cu prevederile legislaţiei în vigoare, nu este necesară crearea unor instituţii noi pentru realizarea proiectului respectiv.

**Aspectul normativ.** Prezentul proiect este elaborat în conformitate cu legislaţia în vigoare şi nu necesită elaborarea sau modificarea altor acte normative sau legislative.

În contextul celor enunţate, Ministerul Finanțelor propune spre aprobare proiectul Hotărârii Guvernului pentru aprobarea Regulamentului cu privire la achizițiile publice de valoare mică.

**Ministru Octavian ARMAȘU**